ועדת הפנים ואיכות הסביבה, כנסת 17, פרוטוקול מספר 191, 2007-07-17 09:30

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה.

אופיר פינס-פז: הנושא שלנו על סדר היום, ואני אומר את זה בעיקר לחברי הוועדה, כאשר נמצא פה רק חבר הכנסת מגלי והבה, הוא נושא דברור הוועדה.

אופיר פינס-פז: ועדת הפנים לא מדובררת כהלכה, והדבר הזה יוצר גם חוסר שקיפות לגבי העבודה שלנו וההחלטות שלנו, והדיונים שלנו, וגם נזק לעבודה הכוללת של הוועדה.

אופיר פינס-פז: אני שוחחתי על הדבר הזה עם יושבת-ראש הכנסת, ועם מנכ"ל הכנסת.

אופיר פינס-פז: הטענה שלהם באמצעות מנכ"ל הכנסת היא שמנהלת הוועדה אחראית על דברור הוועדה.

אופיר פינס-פז: אני אמרתי למנכ"ל הכנסת שאני לא מכיר את הנוהל הזה, אבל אני לא רואה שהדבר הזה יכול להיעשות בצורה יעילה, ובצורה מקצועית, כמו שאני חושב שזה צריך להיעשות.

אופיר פינס-פז: דוברות זה מקצוע, והוועדה זקוקה לדובר או למי שידברר אותה בצורה מסודרת.

אופיר פינס-פז: לנוכח העמדה הזאת שלי, הוא הודיע לי שהוא יפנה לדובר הכנסת בבקשה או בדרישה שהוא יספק לוועדה שירותי דוברות.

אופיר פינס-פז: הוא יקיים היום ישיבה עם דובר הכנסת, שהרי כידוע דובר הכנסת מספק שירותי דוברות לוועדת החוץ והביטחון.

אופיר פינס-פז: הוא הפסיק לספק שירותי דוברות ליושבת ראש הכנסת.

אופיר פינס-פז: לפי מיטב ידיעתי, יש לה דובר נפרד.

מגלי והבה: יכול להיות שאדוני לא הפסיק, אלא הפסיקו לו, והיא לקחה לה.

מגלי והבה: אל תהיה עדין.

אופיר פינס-פז: יכול להיות, הפסיקו לו.

אופיר פינס-פז: אני לא נכנס לכל הבוכהלטריה.

אופיר פינס-פז: מכל מקום, עושה בעיניי רושם - אלא אם אני טועה - שיחסית עיתותיו בידיו, והוא יכול לספק שירותי דוברות גם לוועדת הפנים והגנת הסביבה של הכנסת.

אופיר פינס-פז: בכל מקרה, יושבת-ראש הכנסת אישרה דוברים נפרדים לוועדת החוקה, חוק ומשפט, ולוועדת הכלכלה - על שתי הוועדות האלה אני יודע בוודאות.

אופיר פינס-פז: אני לא יודע על ועדת הכנסת.

אופיר פינס-פז: אנחנו בהחלט רוצים בעניין הזה שעבודת הוועדה לא תיפגע, ולכן אני מעלה את העניין הזה.

אופיר פינס-פז: אני החלטתי להעלות את העניין הזה בפני חברי הכנסת כדי שחברי הכנסת ידעו.

אופיר פינס-פז: אני גם חייב לומר שאני מתכוון להודיע לעיתונות של הכנסת, לכתבים הפרלמנטאריים, שאני לא יכול להיות אחראי יותר להוצאות מסודרות של הודעות לעיתונות, ולכל דבר שקורה בוועדה.

אופיר פינס-פז: או שהם ישבו פה - ואני אין לי טענה על זה שהם לא יושבים פה באופן קבוע, כי בו זמנית מתקיימות הרבה ועדות, והם כתבים שצריכים לכסות באופן זמני הרבה מאוד נושאים.

אופיר פינס-פז: מכל מקום, זה המצב.

אופיר פינס-פז: אני מקווה לשמוע ממנכ"ל הכנסת או מיושבת ראש הכנסת באמצעות מנכ"ל הכנסת, דברים ברורים.

אופיר פינס-פז: אגב, יושבת ראש הכנסת עצמה בשיחה שאני קיימתי איתה, סירבה לתת לוועדה תקציב או להעסיק דובר מטעמה, כפי שהיא אגב אישרה לוועדות אחרות, לא לכולן.

אופיר פינס-פז: אני חושב שהוועדה הזאת היא אחת הוועדות החשובות בכנסת.

אופיר פינס-פז: זו לא איזושהי ועדה שמקימים אד-הוק כדי לפתור למישהו איזושהי בעיה.

אופיר פינס-פז: זו ועדת הפנים והגנת הסביבה, והיא עוסקת בכל נושאי משרד הפנים, בכל נושא המשטרה וביטחון הפנים, בכל נושא הגנת הסביבה.

דוד אזולאי: שירותי הדת.

אופיר פינס-פז: חברים, אתמול יצאו ההודעות לעיתונות בשעה חמש אחרי הצהריים, אי אפשר ככה לעבוד בצורה מסודרת.

אופיר פינס-פז: אני חושב שב-2007 ועדת כנסת שעובדת יום יום, צריכה לעבוד בצורה מקצועית, בצורה שקופה.

אופיר פינס-פז: אני אומר את זה באמת לחברי חברי הכנסת, כי אני באמת לא רואה בזה דבר אישי שלי.

אופיר פינס-פז: אני חושב שחברי כנסת שהם חברים בוועדה, זכותם שהמעשים שלהם והפעילות שלהם יבואו לידי ביטוי.

אופיר פינס-פז: אני לא יכול לעשות את זה, ואני אומר לכם בצורה הכי כנה, אין לי את הכלים נכון לרגע זה.

אופיר פינס-פז: אם גיורא דובר הכנסת שנמצא פה במקרה בהסדר עם יושבת ראש הכנסת ייקח על עצמו בצורה כזו או אחרת, אני יותר מאשר אשמח.

אופיר פינס-פז: אם יהיה הסדר אחר - יהיה הסדר אחר.

אופיר פינס-פז: אם לא יהיה שום הסדר - אני מודיע לתא הכתבים הפרלמנטאריים שאנחנו יותר לא מכסים את עבודת הוועדה, אני גם אודיע את זה לציבור, אין לנו את היכולת לעשות את זה.

אופיר פינס-פז: אני לא מתכוון בגילי המופלג היום להפוך להיות דובר ועדת הפנים.

יעקב מרגי: גפני נבהל.

יעקב מרגי: הוא אומר - בלי דובר השתלטת לו על כל המדיה.

יעקב מרגי: אתה רוצה גם דובר?

אופיר פינס-פז: חבר הכנסת מרגי, בעקבות ההערה ההומוריסטית שלך, שיש בה קורטוב של אמת אגב, אני רוצה לומר לך שאני לא מתפרנס תקשורתית מהוועדה הזאת, וזה לא העניין.

אופיר פינס-פז: אני לא זקוק לעניין הזה.

אופיר פינס-פז: אני חושב שזה לא נכון שפועלת כאן אחת הוועדות החשובות של הכנסת בחוסר שקיפות משווע, בנושאים מרכזיים שנוגעים לכל הציבור בישראל.

אופיר פינס-פז: נראה לי לא סביר, אבל יכול להיות שאני טועה.

אופיר פינס-פז: אם תחשבו שאני טועה - אני מקבל את זה.

דוד אזולאי: אני חייב להגיד לך שעלית מידיי מאוחר על כך שאתה צריך דובר לוועדה הזאת, מפני שכיושב ראש ועדה לשעבר אני כבר בזמנו טיפלתי בעניין הזה.

דוד אזולאי: אני מודה שלצערי הרב לא הצלחתי.

דוד אזולאי: נכון שמנהלת הוועדה יחד עם הצוות עושים את המיטב שהם יכולים לעשות במסגרת האפשרויות שיש להם, ועל כך מגיע להם ישר כוח.

דוד אזולאי: יחד עם זאת, אני חושב שלא יעלה על הדעת, ועם כל הכבוד לוועדת החוץ והביטחון, וועדת הכספים או הכנסת, שהן ועדות חשובות, ופה ועדת הפנים שהיא ועדה - - -

אופיר פינס-פז: גם ועדת החוקה קיבלה דובר.

דוד אזולאי: ועדת הפנים מכסה כל כך הרבה משרדי ממשלה.

דוד אזולאי: אתה שכחת להזכיר שגם את המשרד לענייני דתות, גם כן מכסה את הוועדה הזאת.

אופיר פינס-פז: לא, אני לא שכחתי.

דוד אזולאי: מנסה להתעלם מזה.

אופיר פינס-פז: לא, משרד הדתות בוטל - אם אתה לא זוכר.

דוד אזולאי: הוא חי, קיים, נושם, פועל.

אופיר פינס-פז: זה יכול להיות.

אופיר פינס-פז: אבל, פורמאלית הוא בוטל.

משה גפני: הוא חי ונושם והכול, וכמו תמיד הוא לא מצליח.

אופיר פינס-פז: אגב, אני רוצה לספר לכם שהגיעו התקנות של קבורה סוף סוף.

דוד אזולאי: עם כל הכבוד לגיורא דובר הכנסת, שאני מאמין שהוא שליח טוב ונאמן, אבל זה לא מספיק.

דוד אזולאי: לדעתי, צריך להיפגש עם יושבת הראש, ואפילו להזמין אותה לפה ליום דיונים - שהיא תהיה איתנו כל היום, ושתראה מה אנחנו עושים בוועדה.

דוד אזולאי: אולי היא לא יודעת, היא צריכה לדעת, כדאי שהיא תדע.

דוד אזולאי: זה צורך של הוועדה.

דוד אזולאי: זה שאתה עכשיו לא תעביר הודעות, אני לא יודע את מי הענשת.

אופיר פינס-פז: לא, אני לא לוקח אחריות יותר.

אופיר פינס-פז: אני רוצה שתבינו, אני כותב את ההודעות.

אופיר פינס-פז: אתמול גמרו את היום בחמש בערב, וזה כבר לא רלוונטי - זה סתם שטויות.

אופיר פינס-פז: אבל, אני מקבל את מה שאתה אומר.

אופיר פינס-פז: אולי באמת או ניפגש עם יושבת ראש הכנסת, או לא.

אופיר פינס-פז: גיורא, אם לא איכפת לך תצטרף לדיון הזה לשולחן, כי אנחנו בכל זאת עוסקים בדוברות, ואתה בעל המקצוע היחידי פה בחדר לפי מיטב ידיעתי, אם אני לא כולל כמובן את חבר הכנסת גפני, או את חבר הכנסת טיבי.

אופיר פינס-פז: אנחנו תיכף נשמע את גיורא בהתייחסות שלו באופן לא מחייב כמובן.

אופיר פינס-פז: חבר הכנסת גפני, בבקשה.

משה גפני: אדוני היושב ראש, אתה אמרת דבר נכון, אבל הדבר הזה נכון באופן עקרוני לגבי מה שנעשה בכנסת.

משה גפני: ועדת הפנים אין צורך לומר, אמר את זה חבר הכנסת אזולאי - - -

אופיר פינס-פז: אני פשוט לא מתבייש לשים את הנושא על סדר היום.

אופיר פינס-פז: יכול להיות שיש יושבי ראש אחרים שנרתעים, אני ממש לא נרתע.

משה גפני: לא,לא.

משה גפני: הנושא הזה הוא נושא, התקשורת מהווה היום חלק די נכבד בדברים שנמצאים על סדר היום הציבורי, וגם בקשר לפתרונות.

משה גפני: ברגע שזה נושא תקשורתי וציבורי, והציבור מדבר על זה, גם הפתרונות הם פתרונות מהירים יותר.

משה גפני: אנחנו יודעים את זה, אנחנו חיים בעולם מתוקשר.

משה גפני: אף אחד לא מתעלם מהעובדה הזאת.

משה גפני: אני חושב שאתה צודק שהעלאת את זה על סדר היום.

משה גפני: ועדת הפנים היא ועדה שנוגעת בחיי האזרחים באופן השוטף, וזה נוגע לכל אחד ואחד - ליהודים וערבים, דתיים וחילוניים, אזרחים במועצות האזוריות ובעיריות - אין ויכוח לגבי העניין הזה.

משה גפני: גיורא, היות ואתה איש המקצוע היחיד בוועדה פה, חוץ מאחמד טיבי ואופיר פינס ועוד כמה, המציאות הזאת שלא מסקרים את הוועדה, את דיוני הוועדה, בדברים הפשוטים, גורמים לכך שמה שאנחנו נעשה, אנחנו נכניס את זה בכוח לתקשורת.

משה גפני: איך נעשה את זה?

משה גפני: אני ואחמד טיבי נחליט מראש שאנחנו עושים פרובוקציה ונתחיל לריב, ולצעוק, ולהשתולל, וזה יהיה מייד בתקשורת, לא יחכו לחמש אחר הצהריים.

משה גפני: וזה מוריד את הרמה של הכנסת, ושל חברי הכנסת.

משה גפני: כי מה משדרים?

משה גפני: לא משדרים שישבו פה שעות ארוכות ודנו בדברים הכי חיוניים לאזרחים במדינה, אלא מצולם יפה איך אנחנו רבים, ואיך אנחנו מקללים וצועקים - הרי בלי זה אנחנו לא נכנסים.

משה גפני: היו פה חברי כנסת גם בעבר שעשו עבודה סיזיפית שהתקשורת לא סיקרה אותם, הם עשו עבודה יוצאת מהכלל לציבור - וזו אחת הוועדות.

משה גפני: נכון שבוועדת החוץ והביטחון בא הרמטכ"ל ואז מישהו מכנה אותו בכינויים, ואז הוא תופס את כל הכותרות, או ועדת הכספים כאשר היא מקיימת דיון בומבסטי.

משה גפני: אבל, בעבודה השחורה של הכנסת צריך לעשות בעניין הזה רה-ארגון.

משה גפני: הוא צודק בזה.

משה גפני: גיורא, אתה איש מוכשר, אתה יכול לעשות את זה.

משה גפני: תגיד לנו מתי לריב - נריב.

אופיר פינס-פז: תודה.

אופיר פינס-פז: חבר הכנסת מגלי והבה, שהוא גם סגן יושב ראש הכנסת.

מגלי והבה: אני דווקא רוצה להתחיל מהסוף.

מגלי והבה: הרעיון שלך להיפגש עם יושבת ראש הכנסת הוא רעיון טוב.

מגלי והבה: אני מציע שתכין מכתב שכל חברי הוועדה יחתמו עליו - דרישה שיהיה לנו באמת דובר לוועדה.

מגלי והבה: המצב הזה לא יכול להיות.

מגלי והבה: אני גם מכיר את נושא הדוברות, וכמה גיורא מספיק לשרת את כל הכנסת, בייחוד ועדת החוץ והביטחון.

מגלי והבה: יש חוסר אמיתי, והוועדה הזאת צריכה להיות מדובררת.

מגלי והבה: מצד אחד אומרים יש תקציבים, ויש אפשרויות - לכנסת לא חסר.

מגלי והבה: מצד שני, בנושאים החיוניים של דוברות של ועדה, אסור שאנחנו נעבור על זה לסדר היום.

מגלי והבה: אנחנו צריכים לחזק את ידך, ולא להרים ידיים.

אופיר פינס-פז: חברים, אני אומר לכם עוד הפעם - לא נעים לי להגיד את זה, אבל כך אני מרגיש.

אופיר פינס-פז: אני מרגיש שאני לא זקוק לוועדה בכלל, אני לא נמצא במקום הזה.

אופיר פינס-פז: אבל, אני חושב שוועדה שעוסקת בנושאים שהם יותר אפורים, אבל הם הנושאים האמיתיים של מדינת ישראל ושל האזרחים.

אופיר פינס-פז: ולהיפך, יותר מוועדת כספים, יותר מחוץ וביטחון, כי את ועדת הכספים יכסו ממילא, כי בכל עיתון ובכל אמצעי תקשורת היום, יש מדורים שלמים לכלכלה ולכספים.

אופיר פינס-פז: אין מדורים לפנים.

אופיר פינס-פז: את ועדת החוץ והביטחון יכסו ממילא, כי בא ראש הממשלה, ובאה שרת החוץ ובא הרמטכ"ל.

אופיר פינס-פז: האתגר הוא דווקא לכסות ועדות כמו ועדת הפנים שהמידע של מה שקורה בתוכה לא מגיע לציבור - זה כל העניין.

אופיר פינס-פז: אני חושב שאם יושבים פה 15 חברי ועדה, וברוך השם באמת גם עובדים, ואני רוצה לומר את זה בצורה הכי ברורה - גם בדיון הזה יש שבעה חברי כנסת, מחצית מחברי הוועדה.

אופיר פינס-פז: נסענו לסיור בערבה והיו שבעה חברי כנסת, ולא היתה דוברות אלמנטארית.

אופיר פינס-פז: לא היו לא צלמים, ולא כלום.

אופיר פינס-פז: חברים, האם יש עוד מישהו שרוצה להתבטא בנושא?

אופיר פינס-פז: אז אנחנו נאמץ את הצעות חבר הכנסת אזולאי וחבר הכנסת והבה, ואנחנו נפנה.

אופיר פינס-פז: לפני שאני מסכם את הדיון אני רוצה כן לשמוע את גיורא שהוא דובר הכנסת לא מעט שנים.

אופיר פינס-פז: אני רוצה לשמוע מהניסיון שלו ומההצעות שלו, ואיך הוא רואה את הדבר הזה.

אופיר פינס-פז: אני אומר שוב, זה לא דבר שהוא מחייב.

אופיר פינס-פז: אני מניח שאתם תצטרכו לדון בזה בתוככם – מה שנקרא הנהלת הכנסת - בצורה כזאת או אחרת.

אופיר פינס-פז: אבל כרגע, תן לנו את חוות דעתך.

גיורא פורדיס: לא אני הכתובת האם לוועדה יהיה דובר או לא יהיה הדובר.

גיורא פורדיס: ההצעות שעלו פה על השולחן מקובלות - זאת הדרך הנכונה.

גיורא פורדיס: אני רק רוצה לדייק ולהוסיף כמה דברים.

גיורא פורדיס: ראשית, הכנסת עשתה מאמץ ועושה מאמץ כל יום לסייע לוועדות בתחום הדוברות.

גיורא פורדיס: הרצנו קורס של שבעה שבועות, קורס מאוד מעמיק ומצוין לכל ראשי הנהלות הוועדות.

גיורא פורדיס: נתנו טריקים, ואיך אנחנו רוצים כדי שנושאי הוועדה יכוסו.

אופיר פינס-פז: למה מנהלת ועדת הפנים לא היתה בקורס הזה?

גיורא פורדיס: היא לא היתה?

יפה שפירא: לא, היא לא היתה.

אסתרינה טרטמן: היא ידעה על זה?

יפה שפירא: היא ידעה על זה ולא היתה.

גיורא פורדיס: זה בעיות פנימיות של ועדת הפנים, אינני יודע.

גיורא פורדיס: אני לפחות ראיתי אותה פעמיים.

גיורא פורדיס: אני ניהלתי את הקורס, וראיתי אותה כמה פעמים.

יפה שפירא: בהתחלה ובסוף.

יפה שפירא: ממש לא.

גיורא פורדיס: זו בעיה פנימית של ועדת הפנים.

גיורא פורדיס: רבותי, התקשורת השתנתה, וחבר הכנסת גפני יודע את זה.

גיורא פורדיס: אני יכול להגיד לך שגם כאשר הרמטכ"ל לוועדת החוץ והביטחון, ואין לנו חמישה הרוגים או דברים כאלה, דבריו לא נכנסים לתקשורת.

גיורא פורדיס: אותו הדבר עם ראש הממשלה.

גיורא פורדיס: בואו תפתחו את העיתונים היום – קשה מאוד לסקר, כולל את ועדת החוץ והביטחון.

גיורא פורדיס: חבר הכנסת פינס יודע טוב מאוד - נכון, לכספים ולכלכלה יש מדורים פנימיים.

גיורא פורדיס: זה לא שהעורך והכתב לא רוצים לכתוב על הנושאים האפורים.

גיורא פורדיס: יש עם זה בעיה, וצריך להתמודד איתה.

גיורא פורדיס: גם בחמש אחר הצהריים, הודעה שמגיעה לכתבים הפרלמנטאריים היא לא מאוחרת.

גיורא פורדיס: את העיתון כותבים בשש, שבע, שמונה בערב.

גיורא פורדיס: היא לא מאוחרת.

גיורא פורדיס: נכון שאפשר לתפוס את כתב "קול ישראל" ולומר לו א', ב', ג', ד', וצ'יק צ'אק הידיעה תפורסם.

גיורא פורדיס: צריך להפעיל לחץ.

גיורא פורדיס: מכל מקום, היא לא מאוחרת.

גיורא פורדיס: אני מסכים איתך שיש לך ועדה ענקית עם נושאים ענקיים.

אופיר פינס-פז: גיורא, אין לנו מי שיעסוק בנושאים האלה.

גיורא פורדיס: אני לא הכתובת.

אסתרינה טרטמן: יש לי שאלה שהיא אולי אפילו שאלת תם, אבל היא חשיבה מכיוון אחר.

אסתרינה טרטמן: אנחנו יותר ויותר מוצאים את מוכתבים ומנוהלים על-ידי התקשורת, ואני לא מדברת רק על המושב הזה של הכנסת.

אסתרינה טרטמן: זאת עובדה.

אסתרינה טרטמן: הם קובעים לנו את סדר היום, אנחנו פותחים בשבת את העיתון, רואים איזה כותרות ואיזה כתבות היו ענייניות, ואחר כך ביום ראשון- שני, מגישים הצעות לסדר היום.

אסתרינה טרטמן: אנחנו מכירים את הנושא הזה, אני מניחה שאני לא מחדשת זאת לאף אחד היושבים פה סביב השולחן.

אסתרינה טרטמן: בסופו של דבר, הם זקוקים לנו לא פחות משאנחנו זקוקים להם, מכיוון שמי שמייצר את החדשות מעבר לחדשות של האיש שנשך את הכלב, זה אנחנו בבית הזה.

אסתרינה טרטמן: אולי הגיע הזמן שכנסת ישראל תחזק את עמוד השדרה שלה, ותשתמש במח העצם שלה באמת כמח עצם ולא כחלופה.

אסתרינה טרטמן: תכנס ישיבה עניינית, מכובדת, עם נציגים של התקשורת, לפחות של התקשורת הכתובה – העיתונות לפחות – כי יש לזה ביטוי, ולהגיד להם כי הגיע הזמן שנעשה סדר בבלגאן.

אסתרינה טרטמן: אנחנו נאפשר לכם כניסה לבית המחוקקים ולישיבות ולוועדות, בתנאי שיהיה כיסוי לכל ועדה וועדה.

דוד אזולאי: אין לאף אחד אומץ לעשות את זה.

אסתרינה טרטמן: לי יש.

אסתרינה טרטמן: הגיע הזמן לעשות משהו.

אסתרינה טרטמן: אני לא ראיתי חבר כנסת אחד שחושב אחרת, ואף אחד לא עושה עם זה שום דבר.

גיורא פורדיס: יש עיתונות חופשית.

גיורא פורדיס: דרך אגב, אני תופס את עבודת העורך של העיתון במה מוכר את העיתון.

אופיר פינס-פז: יש לנו פה שני סגני יושבי ראש הכנסת.

אופיר פינס-פז: חברים, נשיאות הכנסת זה לא פורום שצריך רק לדון באיזה חוק מאשרים היום, ואיזה לא.

אופיר פינס-פז: אני מציע לכם באחת מישיבות נשיאות הכנסת להעלות את הנושאים הללו.

אופיר פינס-פז: אני גם הצעתי ליושבת ראש הכנסת, ואני מקווה שהיא תענה להצעה הזאת כי אני חושב שזו הצעה שהיא משרתת אותה, היא לכנס מידי פעם את פורום ראשי הוועדות – פעם זה היה - כדי לשמוע באמת מה קורה בלמטה של הכנסת, לא רק בלמעלה של הכנסת, כי פה נעשית העבודה.

אופיר פינס-פז: בוועדות הכנסת נעשות העבודה, וכל חברי הכנסת יודעים את זה.

אופיר פינס-פז: במליאה - בסדר, באים עושים כמה דברים.

אופיר פינס-פז: אבל העבודה האמיתית נעשית בוועדות.

אופיר פינס-פז: אני מקווה שהיא תאמץ את ההצעה הזאת.